Pranešimas žiniasklaidai

2025 m. gegužės 29 d.

**Visuomeninė akcija siekia priminti apie milijardus, kurie galėtų būti skiriami gynybai**

**Sąlyčių su šešėline ekonomika vis dar turi kone kas trečias Lietuvos gyventojas. Naujausio visuomenės tyrimo duomenimis, beveik trečdalis gyventojų pažįsta žmonių, kurie per pastaruosius 12 mėnesių turėjo neįteisintų darbo santykių ar darbo užmokestį gavo „vokelyje“. Skaidrumo ambasadorių bendruomenės „Baltoji banga“ rengiama tradicine akcija „Šioje šalyje nėra vietos šešėliui“ visuomenė kviečiama atkreipti dėmesį į tokią padėtį ir prisiminti, kad šešėlinėje ekonomikoje besisukančios lėšos – tai neišnaudojamos galimybės stiprinti šalies gynybą ir saugumą.**

„Palaikykime „Baltosios bangos“ akciją „Šioje šalyje nėra vietos šešėliui“. Kuo daugiau skaidrumo, tuo mažiau vietos šešėliui, tuo stipresnė valstybė. Rytdiena tiesiogiai priklauso nuo mūsų pilietinės atsakomybės šiandien”, - kviečia akcijos globėja prezidentė Dalia Grybauskaitė.

Akcijos rengėjai pastebi, kad nors šešėlinės ekonomikos mastas Lietuvoje nuosekliai mažėja, jis vis dar išlieka gana didelis. Skaičiuojama, kad šešėlinės ekonomikos dalis gali viršyti 7 mlrd. eurų, o vien dėl nesurenkamo pridėtinės vertės mokesčio (PVM) daugiau negu 900 mln. eurų kasmet nepasiekia šalies biudžeto.

„Tai – lėšos, kurios galėtų būti panaudotos šalies gynybai. Skaidri, sveika ir auganti ekonomika atveria gausesnius gynybos finansavimo šaltinius, taip kurdama ir stiprindama mūsų visų saugumą. Todėl skaidrumas ir kova su šešėliu šiandien yra kova už savo laisvę ir didesnį saugumą“, – pažymi Rūta Skyrienė, „Baltosios bangos“ tarybos pirmininkė, asociacijos „Investors‘ Forum“ strateginė konsultantė.

**Sąmoningai šešėlio vengė 2 iš 5 gyventojų**

Keturioliktą kartą Lietuvoje rengiama skaidrumo akcija „Šioje šalyje nėra vietos šešėliui“ prasidėjo Vyriausybėje surengta konferencija „Iš šešėlio – Gynybai“. Čia pristatyti naujausio visuomenės tyrimo rezultatai, rodantys, kad su šešėlinės ekonomikos apraiškomis susiduria 30 proc. gyventojų. Bendrovės „Spinter tyrimai“ balandžio mėnesį atlikto tyrimo išvadose pabrėžiama, kad neapskaitytos paslaugos ar prekės dažniausiai įsigyjamos turguje ar mugėse. Dalis respondentų dar atkreipė dėmesį, jog neapskaitytos paslaugos yra būdingos ir grožio salonams.

Kita vertus, 2 iš 5 apklaustųjų nurodė, kad pastaruoju metu patys neprisidėjo prie šešėlio – neįsigijo neapskaitytų prekių ar paslaugų. Gyventojai mano, kad daugiau negu pusė (51 proc.) šalies verslo visiškai skaidriai vykdo veiklą.

„Šios Vyriausybės programoje kovai su šešėline ekonomika skiriamas didelis dėmesys. Tačiau apčiuopiamų rezultatų galima tikėtis tik bendradarbiaujant su verslu, priežiūros institucijomis, Vyriausybės, verslo asociacijomis, NVO ir kitų sąjungų atstovais.  Ir čia svarbiausia ne baudžiamumas, o skaidrumas, visuomenės švietimas ir pilietiškumo ugdymas“,  – konferencijoje sakė Vyriausybės kancleris Laimonas Rudys.

**Vilniaus centre – simbolinė barikada**

„Šioje šalyje nėra vietos šešėliui“ akcijos simboliu šiemet pasirinkta ypatinga instaliacija - barikada iš kontrabandinių prekių. Ji pastatyta sostinės centre, V. Kudirkos aikštėje.

Kalbėdama prie simbolinės barikados R. Skyrienė atkreipė dėmesį, kad pirkdami baltarusiškų ir rusiškų kontrabandinių prekių Lietuvos žmonės ne tik silpnina savo valstybę, bet ir finansiškai prisideda prie šalies agresorės karo mašinos. Kaip pavyzdį „Baltosios bangos“ vadovė pateikė cigarečių kontrabandą iš Baltarusijos – kaimyninė šalis yra stipriai suinteresuota nelegaliais būdais tvindyti Lietuvos ir visos Europos Sąjungos rinką tabako gaminiais.

Skaidraus verslo iniciatyva „Baltoji banga“ pilietinę akciją „Šioje šalyje nėra vietos šešėliui“ organizuoja kasmet nuo 2012 m. Akcija siekiama aktyviau skleisti skaidrumo žinią ir padidinti skaidrumo principų palaikymą. Šiemet gegužės 29 d. akcijos „Šioje šalyje nėra vietos šešėliui“ šūkis visuomenę ragina „Iš šešėlio – Gynybai“ ir atkreipia dėmesį, kad palaikyti skaidrumą gali kiekvienas, ir kiekvieno piliečio aktyvus indėlis padeda stiprinti šalies gynybą, kai Rusija niokoja Ukrainą ir intensyviai vykdo hibridinį karą prieš kitas valstybes.

Akciją inicijuoja skaidrumo ambasadorių bendruomenė „Baltoji banga“ ir asociacija „Investors’ Forum“. Akciją globoja Prezidentė Dalia Grybauskaitė. Ilgamečiai šios akcijos partneriai ir palaikytojai yra LR Vyriausybė, Finansų ministerija, Ekonomikos ir inovacijų ministerija, Valstybinė mokesčių inspekcija, Valstybinė darbo inspekcija, „Sodra“, Užimtumo tarnyba, Valstybinė ligonių kasa, Lietuvos muitinė, Finansinių nusikaltimų tyrimų tarnyba, „Lietuvos Junior Achievement“ ir kiti.

**Daugiau informacijos**

**Ieva Lapeikienė**

„Baltoji banga“ vadovė

[ieva@baltojibanga.lt](mailto:ieva@baltojibanga.lt) | +37060103592